Document ID: 32003R0667

Κανονισμός (ΕΚ) αριθ. 667/2003 της Επιτροπής
της 11ης Απριλίου 2003
για την τροποποίηση του κανονισμού (ΕΚ) αριθ. 716/96 για τη θέσπιση έκτακτων μέτρων στήριξης της αγοράς βοείου κρέατος στο Ηνωμένο Βασίλειο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(2), και ιδίως το άρθρο 39,
Εκτιμώντας τα ακόλουθα:
(1) Το άρθρο 2 παράγραφοι 1 και 3 του κανονισμού (ΕΚ) αριθ. 716/96 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1176/2000(4), θεσπίζει, αντίστοιχα, την τιμή που πρέπει να καταβάλλεται ανά χιλιόγραμμο ζώων που υπάγονται στο καθεστώς που προβλέπεται από τον εν λόγω κανονισμό καθώς και το ποσοστό ανά ζώο κατά το οποίο η Κοινότητα συγχρηματοδοτεί τις αγορές των ζώων.
(2) Για να θεσπιστεί η τρέχουσα εκτιμώμενη αξία των σχετικών ζώων, πρέπει να ληφθεί υπόψη η εξέλιξη των τιμών της αγοράς στο Ηνωμένο Βασίλειο από το 1997, ημερομηνία της τελευταίας τροποποίησης των τιμών και των ποσοστών. Εντούτοις, στην εν λόγω περίοδο δεν καταγράφηκαν τιμές για τις αγελάδες στο εν λόγω κράτος μέλος και, ως εκ τούτου, είναι σκόπιμο, αντί αυτών, να ληφθεί υπόψη η εξέλιξη των τιμών γι' αυτά τα ζώα στις γειτονικές αγορές.
(3) Κατά συνέπεια, η τιμή αγοράς για τις αγελάδες πρέπει να μειωθεί κατά 20 % και η τιμή αγοράς για άλλα ζώα άνω των 30 μηνών, κατά 8 %. Το ποσοστό της κοινοτικής συγχρηματοδότησης πρέπει να μειωθεί αναλόγως.
(4) Πρέπει να τροποποιηθεί ο κανονισμός (ΕΚ) αριθ. 716/96.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΚ) αριθ. 716/96 τροποποιείται ως εξής:
1. Η παράγραφος 1 αντικαθίσταται από την ακόλουθη παράγραφο:
"1. Η τιμή που καταβάλλεται στους παραγωγούς ή στους εκπροσώπους τους από την αρμόδια αρχή του Ηνωμένου Βασιλείου σύμφωνα με το άρθρο 1 παράγραφος 1 είναι:
- 0,64 ευρώ ανά χιλιόγραμμο βάρους ζώντος ζώου, για τις αγελάδες,
- 0,83 ευρώ ανά χιλιόγραμμο βάρους ζώντος ζώου, για τα άλλα ζώα."
2. Το πρώτο εδάφιο της παραγράφου 3 αντικαθίσταται από το ακόλουθο κείμενο:
"3. Η Κοινότητα συγχρηματοδοτεί τις δαπάνες που πραγματοποιήθηκαν από το Ηνωμένο Βασίλειο για τις αγορές που αναφέρονται στο άρθρο 1 παράγραφος 1 σε ποσοστό 233 ευρώ ανά αγελάδα και 302 ευρώ ανά ζώο εκτός από τις αγελάδες, για κάθε ζώο που έχει αγοραστεί και καταστραφεί σύμφωνα με τις διατάξεις του άρθρου 1."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται στα ζώα που αγοράζονται από τις 28 Απριλίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Απριλίου 2003.

Labels: 17
3
6
18
15